ভার্চুয়ালি প্রথমবার কোনও বাড়ির পুজো উদ্বোধন করলেন মমতা!

ওয়েব ডেস্ক : এই প্রথম কোনো বাড়ির পুজো উদ্বোধন করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। ভার্চুয়ালি এই পুজো উদ্বোধন করেন তিনি। নদিয়ায় (Nadia) ফুলিয়া নিবাসী তাঁতশিল্পী পদ্মশ্রী বীরেন বসাকের বাড়ির পুজো এ বছর ৫০ বছরে পদার্পণ করেছে। প্রতি বছরের মতন চলতি বছরেও একদিকে যেমন নিষ্ঠাভরে দুর্গা প্রতিমা পুজিত হন, অন্যদিকে প্রতিবছরেই বিষয় ভাবনাও থাকে অভিনব। মন্ডপ সজ্জা থেকে শুরু করে প্রতিমা সবকিছুতেই এবছর সাবেকিয়ানার ছোঁয়া রয়েছে। থিমের নাম ‘অন্তরে অন্দরে’। সেই পুজোই উদ্বোধন করলেন মমতা।

থিমের মূর্তি এবং মন্ডপ সজ্জা শিল্পী অনিরুদ্ধ সরকারের শিল্প উৎকর্ষতায় বীরেন বাবুর বাড়ি এবং মন্ডপসজ্জা মিলেমিশে একাকার। কোনটা কংক্রিট আর কোনটা প্যান্ডেল বোঝা বড় দায়! জানলা দরজা থেকে শুরু করে, বহু পূর্বের ঠাকুর দালান এবং আলমারি ইজি চেয়ার থেকে শুরু করে ঝাড় লন্ঠন সবকিছু শতবর্ষ প্রাচীন। মেঝেতে আঁকা অসাধারণ আলপনা।

আরও খবর : নবদ্বীপে বিজেপির প্রতিবাদ সভার পাল্টা প্রতিবাদ সভা তৃণমূলের

আজ ভার্চুয়াল উদ্বোধনের সময় সশরীরে উপস্থিত ছিলেন জেলাশাসক এস অরুনপ্রসাদ, পুলিশ সুপার আশিস মৌর্য্য, মহকুমা শাসক ভরত সিং, বি ডি ও সন্দীপ ঘোষ, বিধায়ক ব্রজ কিশোর গোস্বামী, জেলা পরিষদের প্রাক্তন সভাধিপতি বর্তমান নদীয়া জেলা পরিষদ সদস্যা রিক্তা কুন্ডু সহ স্থানীয় বিভিন্ন জনপ্রতিনিধি এবং জেলা প্রশাসনের নানান আধিকারিক।

উদ্বোধন হওয়ার পর বিধায়ক ব্রজ কিশোর গোস্বামী বলেন, “শিল্পী হিসাবে এবং প্রসিদ্ধ ব্যবসায়ী হিসেবে বীরেন বাবুর বাড়িতে প্রচুর মানুষ ভিড় করে ঠাকুর দেখতে আসেন বহুদিন ধরে। তবে এবার মুখ্যমন্ত্রীর (Mamata Banerjee) ভার্চুয়াল উদ্বোধনে তা জানল গোটা রাজ্য। ”

রিক্তা কুন্ডু বলেন, “ফুলিয়াবাসী সকলেই এই পুজো নিজের পুজো বলে ভাবেন। সাবেকিয়ানা এখানে নতুন কিছু নয়। প্রতিবছরেই নানান আকর্ষণীয় বিষয়ে উপস্থাপিত হয় অভিনব বিষয় ভাবনার মধ্যে দিয়ে।” বীরেন বাবুর পুত্র অভিনব বসাক জানান, “একদিকে যেমন শিল্পী অনিরুদ্ধ সরকারের থিমের প্রতিমা মন্ডপ, অন্যদিকে কৃষ্ণনগরের শিল্পী কানাই পালের অসাধারণ দেবী মূর্তি সেকাল এবং একালে ‘অন্তরের অন্দরে’ অবশ্যই অনন্য অনুভূতি ছোঁয়া দেবে বলেই মনে করছি। তবে শেষ কথা বলবে দর্শক।”