মহানগরের মহাপুজোয় মুদিয়ালি ক্লাব

কলকাতা: দক্ষিণ কলকাতার (South Kolkata Durga Puja) নজরকাড়া পুজোগুলির মধ্যে রয়েছে মুদিয়ালি ক্লাব (Mudiali Club Durga Puja)। ৯১ তম বর্ষে তাদের থিম আত্মশুদ্ধি। মহালয়ার দিন রীতি মেনে দেবীর চক্ষুদান হল। প্রতি বছরের মতো এবারও মণ্ডপ সজ্জা ও সাবেকি প্রতিমা দেখতে বহু মানুষ ভিড় করবেন বলে আশাবাদী পুজো উদ্যোক্তারা।

গত বছরও আরজি কর কাণ্ডের জেরে পুজো সাদামাটা করা হয়েছিল মুদিয়ালি ক্লাবে। থিম ছিল ত্রি-মাত্রিক। হিন্দু ধর্মের তিন প্রধান দেবতা ব্রহ্মা,বিষ্ণু আর মহেশ্বর কে নিয়ে করা হয়েছিল গোটা পুজোর ভাবনা। অন্যান্য বছরের মতো এই বছরও দেবীর সাজ পোশাকে থাকবে সাবেকিয়ানার ছোঁয়া। এই বছর আত্মশুদ্ধির বার্তা দিচ্ছে মুদিয়ালি ক্লাব।

আরও পড়ুন: দেবীদুর্গা ‘দশভুজা’ নন, ‘দ্বিভুজা’ মঙ্গলচন্ডী বা অভয়া রূপে পূজিত হন

একজন সৎ মানুষ হওয়ার পাশাপাশি আত্মার শুদ্ধিকরণের প্রয়োজন রয়েছে। আত্মার শুদ্ধি না ঘটলে এই জগতের বিনাশ অনিবার্য। তাই ৯১ তম বছরে এসে মুদিয়ালি ক্লাবের দুর্গোৎসবের থিম “আত্মশুদ্ধি”। মানুষের মনের চেতনাকে এবং আত্মাকে জাগাতেই এই ভাবনায় সেজে উঠেছে মুদিয়ালি ক্লাব। এই থিমের মাধ্যমে অন্তরের অসুরকে দমন করে আত্মশুদ্ধি হওয়ার বার্তা দেওয়া হয়েছে।’মুদিয়ালি ক্লাবের থিম শিল্পী বিমান সাহা ।

মনের অন্ধকার দূর করে নিজেকে নতুন করে চেনার নাম আত্মশুদ্ধি। এই থিম মনে করিয়ে দেয় পরিবর্তন শুধু বাইরের নয়,শুরু হোক অন্তর থেকে। আত্মার শুদ্ধিকরণ এর শ্রেষ্ঠ উপাদান অগ্নি। আর এই অগ্নির নিখুঁত প্রতিভাস দেখা যাবে মণ্ডপে। টেরাকোটা ও সোলার সাজে সজ্জিত করা হবে মণ্ডপ। দেবী মূর্তিকেও সাজানো হবে সোলা দিয়ে। বাংলার ঐতিহ্য,সংস্কৃতি ও শিল্প কলার মিশেল বজায় রাখতেই চলতি বছর পোড়ামাটির ভাস্কর্য বুননে জোর দেওয়া হয়েছে।

দেখুন ভিডিও