পুজোতে আইন লঙ্ঘনের অভিযোগে কড়া ব্যবস্থা পুলিশের!

ওয়েব ডেস্ক : চলছে উৎসবের মরশুম। বাঙালির প্রিয় দুর্গা পুজোকে (Durga Puja) ঘিরে মাতোয়ারা হয়ে উঠেছেন সাধারণ মানুষ। মহালয়ের পর থেকে প্যান্ডেল হপিং শুরু করে দিয়েছিলেন তাঁরা। বুধবার নবমীর দিনও রাস্তায় সেই জনজোয়ার দেখা যাচ্ছে। আর এই মরশুমে সাধারণ মানুষের নিরাপত্তার স্বার্থে সজাগ কলকাতা পুলিশও (Kolkata Police)। পুজোকে ঘিরে একাধিক নির্দেশিকা জারি করেছিল কলকাতা পুলিশ। কিন্তু তার পরেও আইন লঙ্ঘনের অভিযোগ উঠছে।

সূত্রের খবর, এই আইন লঙ্ঘনের কারণে গত চতুর্থী থেকে অষ্টমী পর্যন্ত ৩৪৮ জনকে গ্রেফতার (Arrest) করেছে পুলিশ। বাজেয়াপ্ত করেছে ৬ লিটার বেআইনি মদ। পাশাপাশি পুজোর এই কয়েকদিনে একাধিক কেস নথিভুক্ত করেছে কলকাতা পুলিশ।

আরও খবর : সংঘাত ভুলে কলকাতা পুলিশের পুজোয় সেনা!

পুলিশ সূত্রে খবর, গত ২৬ তারিখ থেকে ৩০ তারিখ পর্যন্ত মোট ৬ হাজার ২৮৪টি কেস নথিবুক্ত করেছে পুলিশ (Police)। তার মধ্যে বাইক চালানোর সময় হেলমেট না থাকার কারণে ৩ হাজার ২৩১টি মামলা নথিভুক্ত করা হয়েছে। তিন জন যাত্রী নিয়ে বাইক চালানোর জন্য ১ হাজার ২৪০টি কেস নথিভুক্ত করা হয়েছে। বেপরোয়া গাড়ি চালানোর জন্য ৫৬৮টি এবং মত্ত অবস্থায় গাড়ি চালানোর জন্য ৫০৪টি কেস নথিভুক্ত করা হয়েছে। এছাড়া ৭৪১টি কেস নথিভুক্ত করা হয়েছে অন্যান্য কারণে।

অন্যদিকে পুজোতে সাধারণ মানুষের সুবিধার্থে ‘পুজো বন্ধু’ নামে অ্যাপ চালু করেছিল পুলিশ। যেখানে মণ্ডপ নিয়ে বিভিন্ন নির্দেশিকা দেওয়া রয়েছে। এমনকি কোনও সমস্যা হলে জরুরি পরিষেবার নম্বরও দেওয়া রয়েছে। এর পাশাপাশি অন্যান্য গুরুত্বপূর্ণ তথ্য দেওয়া রয়েছে ওই অ্যাপে।